
Birsfajták néhány biológiailag aktív komponensének összehasonlító vizsgálata

TDK munkám során 11 hazai termesztésű birs genotípus (Cydonia oblonga Mill.) technológiai jellemzőinek, biológiailag értékes endogén komponenseinek és antioxidáns kapacitásának vizsgálatát tűztem ki célul.
A kísérletbe vont genotípus a következők voltak: Alma alakú, Aromate, Bereczki bőtermő, Champion, Mezőkövesdi 3/23, Mezőkövesdi 3/34, Mezőtúri, Moldova nesti, Román Portugál, Triumf, Vranja. A technológiai értékeléshez a minták vízoldható- és összes szárazanyag-tartalmát, sav- és pektintartalmát határoztam meg. A beltartalmi paraméterek jellemzéséhez a birsek antioxidáns kapacitását (FRAP), összes polifenol- (TPC) és flavonoid-tartalmát spektrofotométer segítségével mértem. A szakirodalmi adatokra támaszkodva a flavonoidok közül a klorogénsav és a kumársav mennyiségét határoztam meg HPLC-s technikával. A kísérleti eredményeim értékelése során minden egyes vizsgált tulajdonság esetében egy sorrendet állítottam fel a fajták között, melyek alapján a következtetéseimet levontam.
Vízoldható- és összes szárazanyag-tartalom esetében közel kétszeres különbséget találtam a vizsgált genotípusok esetében, a legnagyobb értékeket a Vranja érte el. Szintén a Vranja genotípus rendelkezett a legmagasabb savtartalommal, a legkisebb és a legnagyobb értéket mutató minták között közel háromszoros különbség volt. Legmagasabb pektintartalommal az Alma alakú birs genotípus rendelkezett.
Antioxidáns kapacitás és összes polifenol-tartalom esetében jelentős, 6-7-szeres különbségeket figyeltem meg a szélső értékek között. Ebből a szempontból a Mezőkövesdi 3/34 emelkedett ki a minták közül. Összes flavonoid-, klorogénsav- és kumársav tekintetében kisebb, 3-5-szörös különbségeket tapasztaltam.
A tanulmányozott birsfajták közül az Alma alakú emelkedett ki a leginkább, hét paraméter vonatkozásában is releváns eredményt ért el. Jelentős a vízoldható szárazanyag-, a sav- és a pektintartalma, emellett magas az antioxidáns kapacitása, összes polifenol-, flavonoid- és klorogénsav-tartalma. A Vranja hat tulajdonságban is jelentős helyen végzett, vízoldható- és összes szárazanyagtartalma, savtartalma, antioxidáns kapacitása, polifenol- és klorogénsav-tartalma is számottevő.
A tudatos termékfejlesztés jegyében a fajtaválasztáskor a lehető legtöbb jellemzőt figyelembe kell venni, így a technológiai és a biológiailag értékes komponensei révén a 11 genotípus közül az Alma alakú, a Vranja, a Triumf és a Moldova nesti javasolható élelmiszeripari feldolgozásra.



